b'\n_START_ARTICLE_\nGustaf Esaias Fellman\n_START_PARAGRAPH_\nGustaf Esaias Fellman (20. toukokuuta 1843 Lappaj\xc3\xa4rvi \xe2\x80\x93 25. marraskuuta 1916 Helsinki) oli suomalainen juristi, kuvern\xc3\xb6\xc3\xb6ri, valtioneuvos ja senaattori._NEWLINE_Fellmanin vanhemmat olivat rovasti Jakob Fellman ja Helena Augustina Tawaststjerna. H\xc3\xa4n p\xc3\xa4\xc3\xa4si ylioppilaaksi H\xc3\xa4meenlinnan lukiosta 1865 ja opiskeli sitten Helsingin yliopistossa. Fellman suoritti kameraalitutkinnon 1869, tuomarintutkinnon 1872 ja sai varatuomarin arvon 1873._NEWLINE_Fellman toimi ylitullijohtokunnan asessorina 1885\xe2\x80\x931886 ja Suomen senaatin kamaritoimituskunnan esittelij\xc3\xa4sihteerin\xc3\xa4 1886\xe2\x80\x931897. H\xc3\xa4n oli Oulun l\xc3\xa4\xc3\xa4nin kuvern\xc3\xb6\xc3\xb6rin\xc3\xa4 1897\xe2\x80\x931900 ja toimi senaattorina ja kamaritoimituskunnan p\xc3\xa4\xc3\xa4llikk\xc3\xb6n\xc3\xa4 1900\xe2\x80\x931905. Fellman oli my\xc3\xb6s valtiop\xc3\xa4iv\xc3\xa4miehen\xc3\xa4._NEWLINE_Fellman sai valtioneuvoksen arvon 1894 ja h\xc3\xa4net aateloitiin 1904. H\xc3\xa4n valitsi aatelissukunsa tunnuslauseeksi Koti Kuusta Kuuleminen. H\xc3\xa4nen j\xc3\xa4lkel\xc3\xa4isens\xc3\xa4 muodostavat aatelissuvun numero 279. G. E. Fellmannin veli, senaattori Nils Isak Fellman oli aateloitu hieman aiemmin._NEWLINE_Fellman oli naimisissa 1870\xe2\x80\x931913 Tuttu Charlotta Olivia Erika Stjernvallin (k. 1913) kanssa.'